Innholdet som skulle vises her støttes dessverre ikke lenger.

Rikshospitalet samarbeider med den amerikanske klinikken Vascular birthmark institute, og har organisert turen over til New York.

En lege fra Rikshospitalet skal være med på operasjonen, og kom til New York rett før flyplassene stengte all trafikk.

Se siste nytt fra stormen her

– Michael skal opereres for en lymfatisk svulst. De har utstyr på Rikshospitalet, men ikke personell til å utføre operasjonen, sier Pål Gjestang.

Torsdag kom familien til New York for å oppleve millionbyen i forkant av operasjonen, men allerede lørdag snudde storbyferien seg til en reise i ekstremvær.

– Det første vi merket var at fuglene forlot byen, forteller Gjestang.

Familien har bodd like ved Times Square og stedet der en gigantisk kran kollapset og truet et helt nabolag.

Familien fra Skien fikk heldigvis oppleve en del av New York før uværet slo inn. Nå venter de bare på at hverdagen skal komme tilbake.

May Britt Solum med sønnen Michael (10) på Times Square. Foto: Privat

– Vi har vært ute på Times Square nå, og det tar seg opp igjen, men mesteparten av butikker er stengt, sier Gjestang.

Onsdag skulle Michael blitt operert.

– Operasjonen ble utsatt fra sykehuset sin side, da de fleste ansatte bor i Brooklyn og ikke får kommet på jobb. Det er rett og slett ikke transportmuligheter, sier Gjestang.

Håpet er at operasjonen lar seg gjennomføre på torsdag, men på en pressekonferanse tirsdag ettermiddag, sa New Yorks borgermester Michael Bloomberg at transportsektoren og strømtilførselen er de to største utfordringene byen har.

Bloomberg informerte om at T-banen i New York trolig vil være stengt i ytterligere fire eller fem dager.